ከስልጣን የተወገደው የፖለቲካ ቡድን ቀድሞ ያጣውን የብዙሃን ድጋፍና ተቀባይነት መልሶ ለማግኘት የሚያደርገው እንቅስቃሴ በዋናነት አፍራሽና በጉልበት ላይ የተመሰረተ የመሆን እድሉ ሰፊ ነው። በረጅም ግዜ ሂደት ያጣውን ተቀባይነት በአጭር ግዜ ውስጥ መልሶ ለማግኘት ይሞክራል። ለዚህ ደግሞ የለውጡ ደጋፊ በሆነው የሕብረተሰብ ክፍል ላይ ፍርሃትና ሽብር ይነዛል። በብዙሃኑ ፍቃድና ምርጫ ያጣውን ተቀባይነትና ድጋፍ ለውጡን በሚያደናቅፍ የኃይል እርምጃ ለማግኘት ጥረት ያደርጋል። በዜጎች ላይ የሽብር ጥቃት በመፈፀም የፍርሃት ድባብ ለማስፈን ይሞክራል። ይህን የሚያደርገው ለውጡ ለብዙሃኑ ሰላምና ደህንነት ዋስና እንደሌለው በማሳየት የቀድሞውን ስርዓት እንዲናፍቅ ለማድረግ ነው።
